*Projekts*

LATVIJAS REPUBLIKAS MINISTRU KABINETS

|  |  |  |  |
| --- | --- | --- | --- |
| Rīgā | Nr. |  | 2013.gada \_\_\_\_\_\_\_\_\_\_ |

**.§**

**Informatīvais ziņojums**

**„Priekšlikumi par normatīvajos aktos noteikto sociālo garantiju karavīriem un amatpersonām ar speciālajām dienesta pakāpēm iespējamu pilnveidošanu”**

1. Pieņemt zināšanai finanšu ministra iesniegto informatīvo ziņojumu.

2. Lai pilnveidotu sociālās garantijas karavīriem un amatpersonām ar speciālajām dienesta pakāpēm, konceptuāli atbalstīt šādus pasākumus:

2.1. Iekšlietu ministrijai šādus pasākumus, kuri vērsti uz Iekšlietu ministrijas sistēmas iestāžu un Ieslodzījuma vietu pārvaldes amatpersonu ar speciālajām dienesta pakāpēm veselības aprūpes pakalpojumu pieejamības paaugstināšanu un veselības aprūpes uzlabošanu:

2.1.1. plānveida operāciju, kuras saistītas ar nelaimes gadījumu darbā, apmaksu;

2.1.2. obligāto veselības pārbaužu apmaksu;

2.1.3. kompensējamo maksas medicīnisko pakalpojumu limitu palielināšanu no 50 līdz 75 latiem gadā 2014.gadā;

2.1.4. vakcinācijas izdevumu pret vakcīnregulējamām slimībām bez limita ierobežojuma kompensēšanu;

2.1.5. medicīniskās rehabilitācijas kursa vienu reizi gadā pēc nelaimes gadījumiem darbā apmaksu;

2.1.6. psiholoģiskā atbalsta dienesta izveidošanu psiholoģiskās palīdzības saņemšanai pēc krīzes situācijām un, nepieciešamības gadījumā, speciālistu izbraukumu uz notikuma vietām nodrošināšanai;

2.1.7. veselības aprūpes izdevumu apmaksu bijušajām Iekšlietu ministrijas sistēmas iestāžu un Ieslodzījuma vietu pārvaldes amatpersonām ar speciālajām dienesta pakāpēm, kuras no dienesta atvaļinātas veselības stāvokļa dēļ un kuras veselības bojājumus guvušas, pildot dienesta pienākumus;

2.1.8. zobārstniecības izdevumu kompensēšanu ar limitu līdz 50 latiem gadā;

2.1.9. medikamentu iegādes izdevumu kompensēšanu līdz 30 latiem gadā;

2.2. Aizsardzības ministrijai uzturdevas kompensācijas paaugstināšanu karavīriem līdz 6 latiem dienā 2014.gadā;

2.3.Finanšu ministrijai veselības apdrošināšanas polišu iegādi Valsts ieņēmumu dienesta amatpersonām, kuras, veicot amata (dienesta, darba) pienākumus, ir pakļautas reālam dzīvības vai veselības apdraudējumam (riskam).

3. Jautājumu par papildu valsts budžeta līdzekļu piešķiršanu 2.punktā minēto pasākumu īstenošanai 2014.gadam izskatīt Ministru kabinetā vienlaikus ar visu ministriju un citu centrālo valsts iestāžu prioritāšu pieteikumiem likumprojekta „Par vidēja termiņa budžeta ietvaru 2014., 2015. un 2016.gadam” un likumprojekta „Par valsts budžetu 2014.gadam” sagatavošanas procesā atbilstoši valsts budžeta finansiālajām iespējām.

4. Iekšlietu ministrijai izstrādāt un līdz 2013.gada 31.oktobrim iesniegt izskatīšanai Ministru kabinetā grozījumu Ministru kabineta 2010.gada 21.jūnija noteikumos Nr.565 „Noteikumi par valsts un pašvaldību institūciju amatpersonu un darbinieku sociālajām garantijām”, nosakot, ka amatpersonai, kura, pildot ar dzīvības vai veselības apdraudējumu (risku) saistītus amata (dienesta, darba) pienākumus, ir cietusi nelaimes gadījumā un guvusi ievainojumu vai sakropļojumu vai kuras veselībai nodarīts citāds kaitējums (izņemot arodslimību), ir kļuvusi par I grupas invalīdu, vienreizēja pabalsta apmērs ir 50 000 latu, paredzot nodrošināt pabalstu izmaksu Iekšlietu ministrijai piešķirto valsts budžeta līdzekļu ietvaros.

6. Ja likumprojekta „Par vidēja termiņa budžeta ietvaru 2014., 2015. un 2016.gadam” sagatavošanas procesā tiek atbalstīts:

6.1. šā protokollēmuma 2.1.apakšpunktā minētā pasākuma finansējums, Iekšlietu ministrijai izstrādāt un iesniegt izskatīšanai Ministru kabinetā attiecīgus grozījumus Ministru kabineta 2010.gada 21.jūnija noteikumos Nr.569 „Kārtība, kādā Iekšlietu ministrijas sistēmas iestāžu un Ieslodzījuma vietu pārvaldes amatpersona ar speciālo dienesta pakāpi saņem apmaksātus veselības aprūpes pakalpojumus”;

6.2. šā protokollēmuma 2.2.apakšpunktā minētā pasākuma finansējums, Aizsardzības ministrijai izstrādāt un līdz 2013.gada 1.jūlijam iesniegt izskatīšanai Ministru kabinetā grozījumus Ministru kabineta 2010.gada 29.jūnija noteikumos Nr.606 „Noteikumi par karavīra un zemessarga uzturdevas kompensācijas pamēru un izmaksāšanas kārtību”, paredzot, ka karavīra un zemessarga uzturdevas kompensācija ar 2014.gadu ir 6 latu apmērā;

6.3. šā protokollēmuma 2.3.apakšpunktā minētā pasākuma finansējums, Finanšu ministrijai izstrādāt un iesniegt izskatīšanai Ministru kabinetā grozījumus Valsts un pašvaldību institūciju amatpersonu un darbinieku atlīdzības likumā, papildinot obligāti apdrošināmo amatpersonu loku ar Valsts ieņēmuma dienesta Muitas kriminālpārvaldes, Muitas pārvaldes un Finanšu policijas pārvaldes amatpersonām, kas, veicot amata (dienesta, darba) pienākumus, ir pakļautas reālam dzīvības vai veselības apdraudējumam (riskam), vienlaikus, veicot grozījumus minētā likuma 21.pantā, nosakot, ka, ja karavīrs ir kļuvis par I grupas invalīdu, vienreizēja pabalsta apmērs ir 50 000 latu un, svītrojot pantā atsauces uz mēnešalgām, kā arī, veicot citas izmaiņas atbilstoši Ministru kabineta sēdē nolemtajam.

Ministru prezidents V.Dombrovskis

Valsts kancelejas direktore E.Dreimane

Finanšu ministrs A.Vilks

14.02.2013 9:58

I.Zariņa

tālr.67095676; fakss 67095541

[Indra.Zarina@fm.gov.lv](mailto:Indra.Zarina@fm.gov.lv)